กระทรวงคมนาคม เดินหน้าหาแนวทางจำกัดเวลาการเข้า – ออก รถบรรทุกขนาดใหญ่วิ่งเข้าสู่เมืองกรุงเทพมหานครและปริมณฑล
กระทรวงคมนาคม เดินหน้าหาแนวทางจำกัดเวลาการเข้า – ออก รถบรรทุกขนาดใหญ่วิ่งเข้าสู่เมืองกรุงเทพมหานครและปริมณฑล  แก้ไขปัญหาจราจรติดขัดและปัญหาค่าฝุ่นละอองขนาดเล็กนายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงความคืบหน้าการพิจารณานโยบายปรับเวลาการอนุญาตให้รถยนต์บรรทุกขนาดตั้งแต่ 10 ล้อขึ้นไป เข้าเขตกรุงเทพฯ และปริมณฑลได้ตั้งแต่เวลา 24.00 o.– 04.00 น. เป็นเวลา 4 ชั่วโมง ว่า ล่าสุดสำนักงานนโยบายและแผนการขนส่งและจราจร หรือ สนข. ได้นำเสนอมาตรการการอนุญาตให้รถบรรทุกวิ่งเข้าเมือง โดยผ่อนผันบางเส้นทางและบางประเภทการขนส่งตามข้อบังคับเจ้าพนักงานจราจรที่เคยออกประกาศที่ผ่านมา ทั้งนี้จากการศึกษาปริมาณรถบรรทุกวิ่งเข้าเขตพื้นที่วงแหวนรอบนอกหมายเลข 9 หรือ ถนนกาญจนาภิเษก ระหว่างวันที่ 1- 31 ตุลาคม 2562 พบว่ามีรถบรรทุกวิ่งเข้าเขต ถนนกาญจนาภิเษกเฉลี่ย 12,000 คันต่อวัน ส่วนใหญ่เป็นรถขนส่งวัสดุก่อสร้าง ขนส่งน้ำมันเชื้อเพลิงและขนส่งสินค้า ทั้งนี้เป็นการแบ่งเบาปัญหาการจราจรและแก้ไขปัญหาค่าฝุ่นละอองขนาดเล็ก หรือ PM 2.5 สนข. จึงได้จัดทำข้อเสนอแนะการบริหารจัดการรถบรรทุกภายในพื้นที่ควบคุมเป็น 3 ระยะ แยกตามประเภทรถ ประกอบด้วย รถขนส่งผักและผลไม้ ระยะสั้น การดำเนินงานภายใน 1 ปี อนุญาตให้รถบรรทุกเข้ามาได้บริเวณตลาดไท บนถนนพหลโยธินและคลองหลวง ได้ตลอด 24 ชั่วโมง ส่วนระยะกลาง 3 ปี ให้ปรับระบบขนส่งให้สอดคล้องกับขนส่งสินค้ามายังพื้นที่ควบคุม รถคอนเทนเนอร์ ระยะสั้น 1 ปี จผ่อนผันรถบรรทุกเข้าท่าเรือกรุงเทพ วิ่งบนถนนอาจณรงค์และถนนเกษมราษฎร์ ได้ 24 ชั่วโมง และให้การท่าเรือแห่งประเทศไทย หรือ กทท.ต้องบริหารจัดการกระบวนการใหม่ในท่าเรือให้เร็วขึ้นด้วยการนำเทคโนโลยีเข้ามาช่วย ส่วนระยะยาว 5 ปี ให้คอนเทนเนอร์ ไปขนส่งลงเรือที่ท่าเรือแหลมฉบังทั้งหมด และปิดบริการคอนเทนเนอร์ที่ท่าเรือกรุงเทพ เปลี่ยนการใช้ประโยชน์เป็นท่าเรือท่องเที่ยว รถบรรทุกขนส่งวัสดุก่อสร้าง ระยะสั้น 1 ปี สำหรับรถบรรทุกคอนกรีตผสมเสร็จ วิ่งได้ช่วง 10.00 น.-15.00 น. ระยะต่อไป เจรจาผู้ประกอบการคอนกรีตผสมเสร็จรายใหญ่ย้าย Plant เข้าไปใน Site งานก่อสร้างขนาดใหญ่ และระยะกลาง 3 ปี เปลี่ยนรถบรรทุกคอนกรีตขนาดใหญ่เป็นขนาดเล็กที่เป็นมิตรกับสิ่งแวดล้อม ให้สามารถวิ่งได้ตลอด 24 ชั่วโมงรัฐมนตรีว่าการกระทรวงคมนาคม ยังได้มอบให้กรมทางหลวง พิจารณาแนวทางจัดทำ Rest Area ให้ห่างจากถนนไม่ต่ำกว่า 1 กิโลเมตร รวมทั้งมอบให้เชิญสมาพันธ์รถบรรทุกแห่งประเทศไทย สมาคมก่อสร้างและหน่วยงานอื่นๆ ที่เกี่ยวข้องมาหารือถึงมาตรการเยียวยาให้กับผู้ประกอบการขนส่งก่อนที่จะประกาศจำกัดเวลารถบรรทุก เพื่อลดปัญหาจราจรและ PM2.5 ให้มีความชัดเจนภายใน 1 เดือน